
























06.2
ADOLYGIAD CYFNODOL A DEWISOL O RAGLENNI PRESENNOL

Llawlyfr Academaidd 2025/26 – Cyfrol 2 – 06.2 – Adolygiad Cyfnodol a Dewisol o Raglenni Presennol –
addaswyd 27.09.11, 25.10.11, 20.08.12, 19.07.13, 10.10.13, 06.01.14, 20.10.15, 22.06.16, 27.02.18, 29.09.19, 13.08.21, 26.08.22; diweddarwyd ddiwethaf 13.01.26

PRIFYSGOL METROPOLITAN CAERDYDD

ADOLYGIAD CYFNODOL A DEWISOL O RAGLENNI PRESENNOL

Cyflwyniad

1. Nod yr adran hon yw nodi diben yr adolygiad cyfnodol a’r adolygiad dewisol o raglenni, a’r weithdrefn ar gyfer adolygiadau o’r fath. Mae’n cynnwys:

· Amlinelliad o Adolygiad Cyfnodol a Dewisol;
· Pwrpas Adolygiad Cyfnodol a Dewisol;
· Y Panel Sefydlog;
· Sicrhau Ansawdd Ysgolion;
· Dogfennaeth i’w Chyflwyno i’w Hadolygu;
· Ffurfio Penderfyniadau’r Panel Sefydlog;
· Rhestr Wirio ar gyfer Adolygiadau;
· Canllawiau ar Baratoi Dogfen Hunanwerthuso (Atodiad 1).

2. Mae canllawiau ar gyflwyno cynnig ar gyfer newid sylweddol i raglen bresennol i’r Pwyllgor Datblygu Portffolio, a rhestrau gwirio cymeradwyo a dilysu ar gyfer cynigwyr, y Gyfarwyddiaeth Gwella Ansawdd (QED) a’r Panel Sefydlog wedi’u cynnwys yng Nghyfrol 2, Adran 3 o’r Llawlyfr Academaidd.

3. Mae Nodiadau Canllaw a Thempledi ar gyfer Manylebau Rhaglenni a Disgrifyddion Modiwlau wedi’u cynnwys yng Nghyfrol 2, Adran 2 o’r Llawlyfr Academaidd hefyd.

4. Gellir dod o hyd i fanylion egwyddorion a pharamedrau cwricwlwm y Brifysgol ar dudalennau gwe Dylunio a Chynllunio’r QED.

Adolygiad Cyfnodol a Dewisol - Amlinelliad

5. Rhaid cynnal adolygiad cyfnodol o raglenni ar sail gylchol gyda phob rhaglen fel arfer yn cael ei hadolygu bob pum mlynedd. Bydd y cylch adolygu ar gyfer pob sesiwn academaidd yn cael ei bennu gan y Pwyllgor Ansawdd a Safonau Academaidd ar ôl craffu ar ddata perthnasol y Cynllun Gwella Rhaglen (PEP) a chynlluniau arfaethedig Ysgolion ar gyfer newid cwricwlwm.

6. Fel rhan o’r broses hon, gall Ysgolion wneud cais i’r Pwyllgor Ansawdd a Safonau Academaidd i ddwyn ymlaen adolygiad wedi’i drefnu o raglen o fewn cyfnod o bum mlynedd. Dylid gwneud ceisiadau o’r fath cyn gynted â phosibl, ond fel arfer heb fod yn hwyrach na’r mis Hydref cyn yr adolygiad dewisol arfaethedig. 

7. Gan fod adolygiad cyfnodol a dewisol yn mesur addasrwydd rhaglen i’r diben ac yn cynnwys y cyfle i Dîm y Rhaglen gynnig newidiadau, boed fân neu fawr, amseriad yr adolygiad yw’r unig wahaniaeth rhwng y mathau o adolygiad.

8. Gall Adolygiad Cyfnodol a Dewisol fod o raglen unigol neu, os yw’n dderbyniol i’r Pwyllgor Ansawdd a Safonau Academaidd, o gynllun neu grŵp o raglenni cysylltiedig (y cyfeirir atynt weithiau fel matrics).

9. Lle bynnag y bo’n bosibl, bydd rhaglenni masnachfraint yn cael eu hadolygu gyda rhaglen gyfatebol y Brifysgol ac ar yr un pryd.

10. Er mwyn rhoi ystyriaeth lawn i raglenni sy’n cael eu hadolygu, efallai y bydd yn dderbyniol i gynlluniau sy’n ymgorffori sawl rhaglen sy’n gysylltiedig yn gyffredinol gael eu hadolygu gyda’i gilydd. Gallai enghreifftiau o hyn fod yn rhaglenni sydd â chysylltiad agos, fel rhaglenni HND, HNC a gradd sylfaen, neu grŵp o raglenni cysylltiedig sydd ag elfennau cyffredin sylweddol ar lefel is-radd a lefel gradd.

11. Fel arfer, trefnir i adolygiadau o raglenni gael eu cynnal dim hwyrach nag yn gynnar yn nhymor y gwanwyn, ond yn ôl disgresiwn y Pwyllgor Ansawdd a Safonau Academaidd, er enghraifft pan gynigir newid sylweddol neu i fodloni PSRB, efallai y bydd y Panel Sefydlog yn cael ei gymeradwyo i ystyried cynigion yn ddiweddarach yn nhymor y gwanwyn.

12. Os rhagwelir newid sylweddol, dylid amlinellu hyn mewn da bryd i’r QED, a all benderfynu argymell bod yr Ysgol yn gwneud cais i’r Pwyllgor Strategaeth Recriwtio a Derbyniadau (RASC) neu’r Pwyllgor Rhyngwladol (IC), pe bai angen canfod a yw ymchwiliad digonol wedi’i gynnal ynglŷn â marchnadwyedd y rhaglen, os caiff ei newid, a/neu y byddai’r rhaglen, os caiff ei newid, yn parhau i gyd-fynd â Chenhadaeth y Brifysgol. Bydd angen i newidiadau arfaethedig i deitlau rhaglenni neu ddyfarniadau, dull astudio neu iaith astudio gael cymeradwyaeth RASC neu IC cyn cynnal yr adolygiad cyfnodol.

13. Bydd y QED, mewn ymgynghoriad ag Ysgolion, yn cynllunio yn nhymor yr hydref y llinellau amser ar gyfer cyflwyno dogfennaeth ddrafft a chymeradwyaeth academaidd derfynol i’r Panel Sefydlog. Bydd yn ceisio osgoi dyblygu prosesau craffu’r adolygiad gan gyrff eraill, yn enwedig cyrff proffesiynol, a cheisio cael perthnasoedd gwaith agos â nhw.

14. Dylai’r QED a Dirprwy Ddeon/Deon Cyswllt yr Ysgol ddarparu’r canllawiau angenrheidiol i baratoi ar gyfer adolygiad. Dylai’r dogfennau sy’n ofynnol (gweler y rhestr isod) fodoli eisoes i bob pwrpas a dylai’r Ddogfen Hunanwerthuso (SED) (gweler isod) fod yn gryno a chanolbwyntio ar adolygiad beirniadol o’r rhaglen, newidiadau a wnaed ac, os yw’n ymgorffori addasiadau, datblygiadau a gynigir. Dylent hefyd gynnwys copi o lawlyfr(au) myfyrwyr cyfredol y rhaglen, Cynlluniau Gwella Rhaglen, adroddiadau arholwyr allanol ac ymatebion Tîm y Rhaglen iddynt, cofnodion y pwyllgor rhaglenni ar gyfer y 2 flynedd flaenorol, unrhyw adroddiadau adolygu blaenorol ac adroddiadau gan gyrff allanol (e.e. cyrff proffesiynol). Gall y Panel Sefydlog ofyn am ragor o wybodaeth cyn neu yn ystod y broses graffu. Gellir gofyn am wybodaeth a dogfennau ychwanegol, fel enghreifftiau o waith myfyrwyr, mewn rhai achosion (yn enwedig pan fo cyrff proffesiynol/achredu yn gysylltiedig) cyn i broses graffu’r Panel Sefydlog gychwyn.

15. Fel arfer, ni ddylid defnyddio’r weithdrefn addasu mewn blwyddyn lle cynhelir adolygiad cyfnodol/dewisol, gan y dylid ymgorffori unrhyw newidiadau arfaethedig yn yr adolygiad cyfnodol/dewisol.

16. Cyn cyflwyno i’r Panel Sefydlog Cymeradwyo Rhaglenni, dylai’r Ysgol sicrhau ei bod wedi gwneud y canlynol:

.1 Cael cymeradwyaeth gan yr RASC neu’r IC ar gyfer unrhyw newidiadau arfaethedig i ddyfarniad, teitl, dull neu iaith y rhaglen. Rhaid cyflwyno cynigion o’r fath i’r RASC neu’r IC erbyn ei gyfarfod ym mis Hydref mewn perthynas â newidiadau i’w cymhwyso i’r ddarpariaeth ar gyfer y Medi canlynol; 

.2 Hysbysu’r QED am unrhyw wyriad arfaethedig o reoliadau academaidd neu baramedrau cwricwlwm y Brifysgol yng nghamau cynnar y gwaith datblygu academaidd i’w ystyried yn gynnar gan y Panel Sefydlog;

.3 Enwebu Cynghorydd Allanol, Cynghorydd Myfyrwyr a (lle bo’n hynny’n berthnasol) Cynghorydd Diwydiant, cael cymeradwyaeth y QED i’r cynghorwyr hynny a chysylltu â nhw wrth ddatblygu’r cwricwlwm.

Pwrpas yr Adolygiad Cyfnodol a’r Adolygiad Dewisol

17. Pwrpas adolygiad sylweddol o raglen bresennol yw cynnal gwerthusiad beirniadol o gyflwr iechyd rhaglen, ei dilysrwydd a’i pherthnasedd parhaus, a chymeradwyo unrhyw newidiadau arfaethedig. Bydd yn canolbwyntio ar newidiadau sydd wedi’u gwneud ers y broses ddilysu gychwynnol (neu adolygiad cynharach), ar wella ansawdd, ar safonau a gyflawnwyd, ac ar ddatblygiadau arfaethedig. Bydd yn canfod a yw’r rhaglen yn parhau i gyd-fynd â Chenhadaeth ac Egwyddorion Cwricwlwm y Brifysgol, a yw wedi cyrraedd lefelau priodol o ansawdd a safonau ac yn parhau i gymryd sylw o ddatganiadau meincnod allanol yn ôl yr angen, gan gynnwys datganiadau meincnod pwnc perthnasol yr Asiantaeth Sicrhau Ansawdd (QAA) (ar gyfer graddau sylfaen, Meincnod Cymhwyster Gradd Sylfaen y QAA, ar gyfer Prentisiaethau, Datganiad Nodweddion QAA), disgrifyddion cymwysterau Fframwaith Cymwysterau Addysg Uwch (FHEQ), Fframwaith Credydau a Chymwysterau (FfCChC), a gofynion cyflogwyr a PSRBs perthnasol.

18. Gall newidiadau arfaethedig gynnwys cynnig darpariaeth mewn dulliau cyfunol ac ar-lein a chynnig modiwlau fel cyrsiau byr. Mewn achosion o’r fath, rhaid i’r cynigion fod wedi cael cymeradwyaeth y Pwyllgor Datblygu Portffolio neu’r Panel Cyrsiau Byr cyn yr adolygiad, a bydd angen craffu ychwanegol ar y dull dysgu cyfunol neu ar-lein yn unol â Gweithdrefn y Brifysgol ar gyfer Dilysu Rhaglenni Cyfunol neu Ar-lein.

Panel Sefydlog

19. Bydd Adolygiadau Cyfnodol a Dewisol yn cael eu cynnal gan Banel Sefydlog Cymeradwyo Rhaglenni’r Brifysgol, a fydd yn cynnwys y canlynol:

Cadeirydd a dau aelod o’r panel academaidd o Ysgolion.

Bydd aelodau cyfetholedig sydd ag arbenigedd yn y meysydd canlynol yn cael eu gwahodd gan y Cadeirydd i ystyried cynigion lle ystyrir bod hynny’n angenrheidiol:

Prentisiaethau
Cyflogadwyedd/Entrepreneuriaeth
PSRBs
Darpariaeth Gymraeg
Darpariaeth TNE
Darpariaeth ar-lein/gyfunol
Dyfarniadau deuol/dwbl/ar y cyd

20. Bydd y QED yn hwyluso ac yn cofnodi’r digwyddiad adolygu.

Sicrhau Ansawdd Ysgolion

21. Mae’r cyfnod cyn cyflwyno’r ddogfennaeth adolygu yn gyfnod hollbwysig pan ddylai Ysgolion ymgysylltu â’r QED ynghylch unrhyw waith i ail-ddylunio/datblygu’r rhaglen. Wedi i’r Pwyllgor Ansawdd a Safonau Academaidd gymeradwyo adolygiad cyfnodol, bydd y QED yn cysylltu â’r cynigwyr i drafod anghenion cymorth Tîm y Rhaglen. Ni chaniateir i Dimau Rhaglen sy’n methu ag ymgysylltu â QED gyflwyno eu newidiadau arfaethedig i’r cwricwlwm i’r Panel Sefydlog. Dylai ysgolion ymgynghori â chyflogwyr, myfyrwyr ac, os yw’n briodol, PSRBs hefyd ac unrhyw bartneriaid masnachfraint yn ystod gwaith ail-ddylunio/datblygu rhaglenni. Prif ffocws craffu’r Panel Sefydlog yw profiad myfyrwyr, ac mae gan y panel hawl i ddisgwyl bod yr SMPT wedi sicrhau bod y ddogfennaeth a gyflwynir a Thîm y Rhaglen wedi’u paratoi’n drylwyr, gan gynnwys adolygiad gan gymheiriaid o’r cyflwyniad drafft i lywio proses y Dirprwy Ddeon o ryddhau’r ddogfen i’r Panel. Bydd y QED yn adolygu cynigion cyn eu cyflwyno i’r Panel Sefydlog hefyd. Ni fydd dogfennau anghyflawn neu ddogfennau nad ydynt wedi cael eu hystyried yn ddigon da, neu gynigion sy’n gwyro oddi wrth baramedrau cwricwlwm y Brifysgol heb gymeradwyaeth y Panel Sefydlog ymlaen llaw, yn cael eu hystyried gan y Panel Sefydlog.

22. Bydd Cyfarwyddwr y Rhaglen a Thîm y Rhaglen yn llunio’r dogfennau ar gyfer adolygu’r rhaglen. Bydd y dogfennau hyn yn sail i waith craffu’r Panel Sefydlog a bydd eu hansawdd yn hanfodol bwysig. Rhaid i’r QED dderbyn y dogfennau ar gyfer ystyriaeth ddrafft gan y Panel Sefydlog o leiaf 8 wythnos cyn y dyddiad sydd wedi’i bennu i’w hystyried yn derfynol gan y Panel Sefydlog; bydd methu â gwneud hyn yn golygu bod yr adolygiad yn cael ei ohirio i ddyddiad diweddarach pan fydd gan y Panel Sefydlog y gallu ystyried y ddogfennaeth.

23. Cyn cyflwyno dogfennaeth rhaglen i’r QED ar gyfer adolygiad cyfnodol neu ddewisol, rhaid cymryd mesurau yn yr Ysgol (trwy’r Dirprwy Ddeon/Deon Cyswllt) er mwyn sicrhau’r canlynol:

.1 bod ffurf, cynnwys ac ansawdd y ddogfennaeth yn cydymffurfio â gofynion, gan gynnwys y rhai ar y ‘Rhestr Wirio Cyflwyniad y Cynigydd a’r Dirprwy Ddeon/Deon Cyswllt’ (cyfeirir at hyn yng Nghyfrol 2, Adran 1.2);

.2 bod perchnogaeth y ddogfennaeth gan Dîm y Rhaglen, a fydd yn ymateb i unrhyw sylwebaeth neu newidiadau gofynnol gan y QED neu’r Panel Sefydlog;

.3 bod yr adnoddau sydd eu hangen i gyflawni’r rhaglen yn parhau i fod ar gael ac, yn achos unrhyw newidiadau arfaethedig i’r rhaglen, sicrheir y byddant ar gael;

.4 os yw’n briodol, bod unrhyw wasanaethau sy’n ofynnol gan Ysgolion eraill yn parhau i fod ar gael ac, yn achos newidiadau arfaethedig a ganiateir i’r rhaglen, byddant wedi’u trefnu’n briodol ac ar gael;

.5 bod dyluniad y rhaglen yn cydymffurfio ag Egwyddorion Cwricwlwm y Brifysgol, rheoliadau academaidd perthnasol, fframwaith strwythurol a pharamedrau’r cwricwlwm ac wedi ystyried y broses dylunio rhaglenni ac unrhyw ymgynghoriad â Chynghorwyr Allanol, Cynghorwyr Myfyrwyr, Cynghorwyr Diwydiant, cyflogwyr, myfyrwyr a phartneriaid masnachfraint;

.6 bod y rhaglen yn ymgorffori gofynion statudol y Brifysgol, er enghraifft, mewn perthynas â rheoliadau asesu a datblygu sgiliau, ac ati, gan gynnwys sawl ymgais ailasesu (1 neu 2) sydd gan fyfyrwyr ar y rhaglen;

.7 mae’r rhaglen yn ymgorffori unrhyw ddatganiadau meincnod allanol perthnasol ac yn cyd-fynd â nhw, gan gynnwys datganiadau meincnod pwnc y QAA, (ar gyfer Graddau Sylfaen, Meincnod Cymwysterau Gradd Sylfaen y QAA), disgrifyddion cymwysterau FHEQ, a gofynion PSRBs perthnasol;

mae’r rhaglen yn ymgorffori’r cyfeiriad polisi a ddymunir ac EDGE, fel yr amlinellir yng Nghynllun Strategol Corfforaethol cyfredol y Brifysgol. 

.8 mae’r Ysgol wedi ystyried yn llawn oblygiadau o ran addysgeg ac adnoddau’r broses o fabwysiadu dysgu cyfunol neu ar-lein ac mae’r cynnig yn cyd-fynd â ‘10 Egwyddor Dysgu Ar-lein’ y Brifysgol’;

.9 mae’r rhaglen yn cymeradwyo ac yn dangos dulliau ar gyfer mabwysiadu sgiliau cyflogadwyedd trwy ei strategaethau dysgu ac addysgu, ac mae unrhyw argymhellion a wnaed gan y tîm Cyflogadwyedd wedi cael sylw;

.10 mae’r rhaglen yn galluogi myfyrwyr i ddeall, dysgu a chael budd o ymholi seiliedig ar ymchwil, yn enwedig enghreifftiau sy’n berthnasol i’w disgyblaeth; lle bo hynny’n briodol, ymgymryd ag ymchwil o’r fath; a chaffael a chymhwyso sgiliau ymchwil sy’n briodol i’w lefel a’u disgyblaeth;



24. Ar ôl cyflwyno’r ddogfennaeth ddrafft i’r QED, bydd y QED yn cynnal proses graffu gychwynnol o’r hyn a gyflwynir er mwyn sicrhau bod y ddogfennaeth yn cydymffurfio â gofynion (strwythurol, rheoleiddiol) a bydd yn hysbysu’r Panel Sefydlog am unrhyw feysydd sydd angen eu datblygu ymhellach. Wedi i’r Panel Sefydlog a’r QED graffu ar y ddogfennaeth, bydd argymhellion y Panel Sefydlog ar gyfer newidiadau yn cael eu trosglwyddo i’r Dirprwy Ddeon/Deon Cyswllt a Chyfarwyddwr y Rhaglen i’w hystyried cyn cyflwyno dogfennaeth ddiwygiedig i’w chymeradwyo’n academaidd yn derfynol.

25. Mewn achosion lle ystyrir bod y ddogfennaeth yn anfoddhaol, bydd y Rheolwr Gweithrediadau Ansawdd yn gofyn am ganslo neu ohirio’r cyflwyniad.

Dogfennaeth i’w Chyflwyno ar gyfer Adolygiad Cyfnodol a Dewisol

26. Dylid cyflwyno’r ddogfennaeth i’r QED a dylid ei threfnu mewn modd sy’n sicrhau bod modd cael mynediad ati, cyfeirio ati a’i darllen yn hawdd. Mae arwydd o’r hyn sydd i’w gael ym mhob pecyn dogfennau yn ddefnyddiol, yn enwedig o ran olrhain materion.

27. Fel arfer, dylai’r rhan fwyaf o’r ddogfennaeth sydd ei hangen fod ar gael eisoes. Anogir Cyfarwyddwyr Rhaglenni/Dirprwyon Ysgol/Deoniaid Cyswllt i ddefnyddio dogfennau presennol mor eang â phosibl a’u casglu a’u cyflwyno yn y modd mwyaf effeithiol. Yn y bôn, dylai’r adolygiad fod yn fersiwn sylweddol, estynedig o’r Cynllun Gwella Rhaglen/gwaith monitro rhaglenni.

28. Bydd y canlynol yn cael eu cynnwys yn yr hyn a gyflwynir i’w adolygu:

Dogfen Hunanwerthuso (SED) gan Gyfarwyddwr y Rhaglen sy’n defnyddio’r templed corfforaethol ac yn mynd i’r afael â phob pwynt yn gynhwysfawr gan gynnwys sail resymegol a manylion unrhyw addasiadau arfaethedig.
.1 dogfen y rhaglen wedi’i diweddaru gydag unrhyw addasiad(au) arfaethedig gan ymgorffori manyleb ac atodiadau* diwygiedig y rhaglen, a disgrifyddion modiwlau (mae profforma safonol ar gael yn y Llawlyfr Academaidd); rhaid nodi modiwlau craidd na ellir gwneud iawn amdanynt os bydd myfyrwyr yn eu methu; ac mae templedi a chanllawiau ar gyfer manylebau rhaglenni a disgrifyddion modiwlau yn y Llawlyfr Academaidd;

* mae atodiadau o’r fath yn cynnwys mapiau y cyfeirir atynt ym manyleb y rhaglen, er enghraifft:

a) deilliannau dysgu’r rhaglen a modiwlau;
b) dulliau asesu, strategaethau dysgu ac addysgu a modiwlau;
c) EDGE a modiwlau;
d) deilliannau dysgu rhaglenni a modiwlau i ddatganiadau meincnod perthnasol (datganiadau meincnod pwnc y QAA, disgrifyddion cymwysterau FHEQ, Meincnod Cymwysterau Gradd Sylfaen, gofynion perthnasol y PSRB);

.2 curriculum vitae yr holl staff sy’n addysgu ar y rhaglen (mae CVs corfforaethol ar gael gan yr Uned Adnoddau Dynol) a map neu ddiagram sy’n cysylltu tiwtoriaid modiwlau â theitlau modiwlau;

.3 ar gyfer rhaglenni AU, copi o ddatganiad meincnod pwnc y QAA perthnasol lle bo hynny’n briodol;

.4 llawlyfr(au) myfyrwyr cyfredol y rhaglen (rhaid i bob rhaglen fod â llawlyfr myfyrwyr);

.5 yr adroddiad dilysu neu adroddiad yr adolygiad cyfnodol diwethaf (pa un bynnag yw’r mwyaf diweddar);

.6 tystiolaeth briodol bod newidiadau i’r rhaglen yn y gorffennol wedi digwydd drwy’r mecanwaith cywir;

.7 Cynlluniau Gwella Rhaglen ar gyfer y 2 flynedd ddiwethaf, gan gynnwys y rhai ar gyfer unrhyw fasnachfraint; ar gyfer adolygiadau sy’n cwmpasu meysydd sylweddol o ddarpariaeth Ysgolion, dylid darparu’r Cynllun Ymgysylltu â Myfyrwyr diweddaraf yr Ysgol hefyd;

.8 holl adroddiadau’r arholwyr/dilyswyr allanol am y 2 flynedd ddiwethaf ac ymatebion Tîm y Rhaglen iddynt, gan gynnwys y rhai ar gyfer unrhyw fasnachfraint;

.9 cofnodion o holl gyfarfodydd Pwyllgor y Rhaglen am y 2 flynedd ddiwethaf;

.10 copïau o unrhyw adroddiadau allanol (PSRB) ar y rhaglen, sy’n cyfeirio at y cyfnod dan sylw;

.11 copi o’r llawlyfr dysgu mewn lleoliadau a’r contract dysgu, lle bo hynny’n berthnasol;

.12 Mynediad i’r Panel i blatfform dysgu’r rhaglen;

.13 os yw’n berthnasol i’r rhaglen, ei Set Gwybodaeth Allweddol.


.14 Ar gyfer darpariaeth gydweithredol yn unig:

Adroddiadau Cymedrolwyr/Tiwtoriaid Cyswllt am y 2 flynedd ddiwethaf; memoranda awdurdodedig o gytundeb y rhaglen.

D.S. 	Dylai’r Ysgol sicrhau os yw’r hyn a gyflwynir yn gyfan gwbl neu’n rhannol yn y Gymraeg, bod cyfieithiadau Saesneg yn cael eu cynnwys.


Dogfen Ddiffiniol y Rhaglen 

29. Unwaith y bydd adolygiad cyfnodol neu ddewisol o’r rhaglen wedi’i gymeradwyo trwy strwythur pwyllgor academaidd y Brifysgol, mae’n ofynnol i Gyfarwyddwyr Rhaglenni anfon dogfennau diffiniol y rhaglen i’r QED a byddant yn cael eu cadw fel ffynhonnell wybodaeth am y rhaglen a adolygir.

30. Rhaid anfon diwygiadau i ddogfen y rhaglen o ganlyniad i adolygiad neu newidiadau sylweddol i’r rhaglen i’r QED yn syth ar ôl cymeradwyo diwygiadau o’r fath.

Cymeradwyaeth Academaidd gan y Panel Sefydlog: Cwmpas a Phroses

Cwmpas

31. Bydd natur craffu’r Panel Sefydlog ar y cynnig yn adlewyrchu natur yr hyn a gyflwynir. Ar gyfer pob adolygiad, bydd manylion y cyfleusterau sydd ar gael i’r rhaglen yn cael eu cynnwys yn y ddogfennaeth a gyflwynir. Yn achos partneriaid cydweithredol, efallai y bydd angen taith o amgylch cyfleusterau (yn bersonol neu’n rhithwir) gan y Panel Sefydlog. 

32. Bydd y Panel Sefydlog yn adolygu’r rhaglen(ni), gan gymryd sylw o unrhyw addasiadau arfaethedig sydd wedi’u hymgorffori y mae’r Ysgol yn cynnig eu gwneud (a chynnal cyfarfodydd gyda Thîm y Rhaglen lle ystyrir bod hynny’n angenrheidiol), ac yn sicrhau ei hun o’r canlynol:

1.  Bod y cwricwlwm yn cyd-fynd ag Egwyddorion Cwricwlwm, Gofynion Dylunio Cwricwlwm a bod sylw wedi ei roi i unrhyw argymhellion a wnaed gan yr RASC neu’r IC;

2. Bod unrhyw wyriadau arfaethedig o Ofynion Dylunio Cwricwlwm y Brifysgol, gan gynnwys y rhai ar gyfer oriau cyswllt, modiwlau dewisol, pwysoliad credydau, lleoliadau ac asesu dilys, a dulliau cyflwyno yn cael eu cefnogi gan achos academaidd cadarn;

3. Cydlyniant academaidd y rhaglen a phriodoldeb nodau, deilliannau dysgu a deilliannau ar draws y modiwlau arfaethedig;

4.Cadernid taith y myfyriwr drwy’r rhaglen, gan gynnwys y sail resymegol sy’n cysylltu deilliannau dysgu, cynnwys, methodolegau dysgu ac addysgu, a strategaethau asesu (gan gynnwys adborth i fyfyrwyr) a chydbwysedd dulliau asesu;

5.  Bod y cynigydd wedi ystyried unrhyw argymhellion mewn perthynas ag ymwreiddio cyflogadwyedd wrth ddylunio’r cwricwlwm;

6. Bod y cynnig wedi bod yn ymatebol i adborth rhanddeiliaid yn fewnol ac yn allanol;

7. Bod y cynnig yn cyd-fynd â gofynion y Brifysgol ar gyfer gwahanol ddulliau dysgu (ar y campws/cyfunol/ar-lein);

8. Cysylltiad/cymharedd y rhaglen mewn perthynas ag unrhyw feincnodau neu safonau cenedlaethol (e.e. datganiad meincnod pwnc y QAA, disgrifydd cymwysterau FHEQ, Meincnod Cymwysterau Gradd Sylfaen, Datganiad Nodweddion Prentisiaethau’r QAA, gofynion PSRB, gofynion gweinyddiaethau lleol);
 
9. Pan fo ymarfer proffesiynol, lleoliad gwaith, ac ati yn cael eu hymgorffori, yr egwyddorion rheoli, cymorth ac asesu sy’n gysylltiedig a bod cydymffurfiaeth gyffredinol â pholisi a chanllawiau’r Brifysgol ar gyfer dysgu seiliedig ar waith a lleoliad; 

10. Pan fo cyfnewid myfyrwyr a/neu fathau eraill o astudio i ffwrdd o’r Brifysgol a allai gynnwys asesiad trydydd parti, rheoli a goruchwylio elfennau o’r fath, a’r dulliau y bydd credyd academaidd a lefelau marcio/asesu yn cael eu sicrhau mewn perthynas â’r rhai sy’n ofynnol gan y Brifysgol; 

11. Mewn achosion lle bydd dysgu ar-lein neu ddysgu gyfunol yn cael eu defnyddio, y dull i’w ddefnyddio, y cymorth sydd ar gael, y deunyddiau dysgu a gynigir ac aliniad y cynigion â 10 Egwyddor y Brifysgol ar gyfer Dysgu Ar-lein; 

12. Bod unrhyw newidiadau arfaethedig yn adlewyrchu perfformiad y rhaglen hyd yma a bod y safonau a osodwyd wrth gyflwyno’r rhaglen(ni) neu ers yr adolygiad cyfnodol diwethaf wedi’u cynnal. Bod gwella ansawdd drwy weithredu ar faterion a godwyd wedi digwydd, bod diweddariadau priodol o raglenni wedi digwydd a hynny drwy’r mecanweithiau cywir;

13. Yn achos prosiectau mawr neu draethodau hir neu asesiadau tebyg, y trefniadau ar gyfer eu dewis, eu goruchwylio a’u hasesu;

14. Ansawdd y Llawlyfr Myfyrwyr y Rhaglen a’r platfform dysgu;

15. Trefniadau ar gyfer tiwtora personol;

16. Bod yr holl ddogfennaeth angenrheidiol ar gyfer cymeradwyaeth wedi’i chwblhau’n llawn ac yn briodol.

Yn achos rhaglenni mewn partneriaid cydweithredol, bydd y Panel yn ceisio sicrhau’r canlynol hefyd:

17. Bod y rheolwyr a’r staff academaidd yn parhau i sicrhau bod safonau academaidd yn cael eu cyflawni’n llwyddiannus a bod ansawdd y ddarpariaeth ar lefel gyffelyb;

18. Bod adnoddau dysgu priodol a mecanweithiau cymorth myfyrwyr ar waith i gyflawni’r rhaglen;

19. Yn achos darpariaeth fasnachfraint, bod unrhyw fân newidiadau a gynigir i’r cwricwlwm (e.e. er mwyn rhoi mewn cyd-destun) yn dderbyniol o ran cynnwys, ehangder a lefel academaidd.

Craffu’r Panel Sefydlog

33. Yn y rhan fwyaf o achosion, cynhelir adolygiadau trwy graffu ar ddogfennaeth a gyflwynir a chyfarfodydd rhwng y cynigwyr a’r Panel Sefydlog. Yn achos portffolios mawr, dulliau cymhleth o ddarparu, neu le mae gofyniad PSRB sylweddol, gall y Panel benderfynu y dylid cynnal cyfarfodydd hefyd, yn ychwanegol at y rhai a restrir isod. Bydd cyfarfodydd ar gyfer adolygiad cyfnodol fel arfer yn cynnwys:

.1 cyfarfod o’r Panel gyda Deon yr Ysgol, Dirprwy Ddeon yr Ysgol, Deon Cyswllt: Cyfarwyddwr Ymgysylltu â Myfyrwyr a Chyfarwyddwr y Rhaglen er mwyn archwilio cyd-destun a materion rheoli;

.2 cyfarfod, neu gyfarfodydd, o’r Panel gyda Thîm y Rhaglen i ymchwilio’n llawn i gynnig y rhaglen gan gynnwys sail resymegol, cynnwys, asesiadau a mynediad i’r rhaglen; disgwylir y bydd holl aelodau o Dîm y Rhaglen, gan gynnwys darlithwyr allanol os oes ganddynt fewnbwn sylweddol, yn mynychu’r cyfarfod hwn; gall Deon yr Ysgol a/neu Ddirprwy Ddeon/Deon Cyswllt yr Ysgol fod yn bresennol hefyd fel y bo’n briodol;

.3 taith o amgylch cyfleusterau, y rhai cyffredinol (er enghraifft, llyfrgell a thechnoleg gwybodaeth) a’r rhai sy’n benodol i’r rhaglen;

.4 lle bo’n briodol, cyfarfod gyda myfyrwyr o’r Ysgol y mae’r rhaglen i’w lleoli ynddi.

Llunio Penderfyniadau Adolygu

35. Ni ddylid fel arfer gwneud argymhellion i’r Pwyllgor Ansawdd a Safonau Academaidd ar gyfer parhau i gymeradwyo os oes gan y Panel amheuon sylweddol ynglŷn â’r ffordd y mae’r rhaglen wedi gweithredu ers ei dilysu neu’r adolygiad blaenorol, am y safonau a gyflawnwyd neu am y staffio a’r adnoddau sy’n gysylltiedig â’r rhaglen.

36. 	Mae’r sefyllfa sy’n achosi’r anhawster mwyaf yn codi lle mae’r ddogfen yn ddiffygiol ond lle mae amheuon y Panel wedi’u bodloni mewn trafodaethau. Mewn achosion o’r fath, rhaid i’r Panel fod yn fodlon bod y materion wedi’u datrys neu y gellir eu datrys ac y bydd y ddogfennaeth yn cael ei diwygio yn unol â hynny.

37. 	Ar ôl ystyried y cynnig academaidd terfynol, gall y Panel Sefydlog wneud yr argymhellion canlynol:

.1 bod y rhaglen yn cael ei chymeradwyo i barhau;

.2 bod y rhaglen yn cael ei chymeradwyo yn amodol ar fân newidiadau i’r ddogfennaeth;

.3 bod y rhaglen yn cael ei chymeradwyo i barhau yn amodol ar fonitro parhaus gan y Pwyllgor Ansawdd a Safonau Academaidd. Yn achos materion adnoddau, gan gynnwys staffio, gall hyn arwain at ofyniad am gynllun gweithredu, i’w fonitro drwy’r Pwyllgor Ansawdd a Safonau Academaidd;

.4 nad yw’r rhaglen yn cael ei chymeradwyo i barhau ond ei hailgyflwyno ar ôl proses bellach o ddatblygu neu ailddylunio;

.5 bod y rhaglen yn cael ei chau, ar y sail na fyddai cymhwyso newidiadau na rhagor o ddatblygiadau yn arwain at raglen o ansawdd priodol neu safon briodol.

38. 	Yn achos argymhelliad 1, 2 neu 3 uchod, cynghorir y Pwyllgor Ansawdd a Safonau Academaidd i gymeradwyo parhad y rhaglen (ar ôl cwblhau, lle bo hynny’n briodol, unrhyw fân newidiadau neu gynllun gweithredu priodol). Yn achos argymhelliad 5, bydd y canlyniad yn cael ei adrodd i’r Pwyllgor Datblygu Portffolio.

Adolygiad Cyfnodol o Raglenni sy’n Cael eu Terfynu

39. Mewn amgylchiadau lle mae’r adolygiad yn disgyn yn ystod y cyfnod ar ôl i’r Bwrdd Academaidd derfynu’r rhaglen yn ffurfiol, yna bydd yr adolygiad yn cynnwys craffu ar yr adroddiad APR ar gyfer y rhaglen gan y QED ac adroddiad byr i’r Pwyllgor Ansawdd a Safonau Academaidd.

Rhestr Wirio ar gyfer Adolygu Rhaglen


	Cam gweithredu
	Cyfrifoldeb
	Terfyn amser

	Ystyried data iechyd y rhaglen a chynlluniau ar gyfer newid cwricwlwm, a chynnig cylch adolygu’r Ysgol ar gyfer y sesiwn ganlynol i’r Pwyllgor Ansawdd a Safonau Academaidd
	QED/Ysgolion
	Ebrill

	Cylch adolygu rhaglenni cymeradwy ar gyfer y sesiwn academaidd ganlynol
	Y Pwyllgor Ansawdd a Safonau Academaidd
	Mehefin

	Hysbysu’r QED am unrhyw newidiadau sylweddol arfaethedig i raglenni
	Deon yr Ysgol
	Erbyn mis Medi

	Creu adroddiad cyflogadwyedd (fel y bo’n briodol)
	Cyflogadwyedd 
	Erbyn mis Hydref

	Cyflwyno newidiadau sylweddol i’r Pwyllgor Datblygu Portffolio i’w cymeradwyo
	Deon yr Ysgol
	Erbyn mis Hydref

	Cyfarfod â’r QED er mwyn cadarnhau dyddiad arfaethedig ar gyfer cymeradwyaeth academaidd derfynol ac anghenion cymorth o ran dylunio cwricwlwm
	Prif Gynigydd /Dirprwy Ddeon/Deon Cyswllt
	Erbyn mis Tachwedd

	Cyflwyno amserlen flynyddol o adolygiadau a chynigion i’r Panel Sefydlog a’r Pwyllgor Ansawdd a Safonau Academaidd
	QED
	Erbyn mis Tachwedd

	Cynnig Cynghorydd/Cynghorwyr Allanol i QED i’w cymeradwyo
	Dirprwy Ddeon/Deon Cyswllt
	Erbyn mis Tachwedd

	Dyrannu Adolygydd sy’n Fyfyriwr (Adolygwyr sy’n Fyfyrwyr)
	QED
	Erbyn mis Tachwedd

	Cyflwyno cynnig academaidd drafft i QED
	Dirprwy Ddeon/Deon Cyswllt yr Ysgol 
	40 diwrnod gwaith cyn y dyddiad cymeradwyo terfynol

	Cynnal adolygiad a chyflwyno adroddiad a dogfennau’r cynnig i’r Panel Sefydlog
	QED

	35 diwrnod gwaith cyn y dyddiad cymeradwyo terfynol.

	Cyflwyno sylwadau ar y cynnig academaidd drafft. Cadarnhau a oes angen unrhyw gyfarfodydd ychwanegol gyda’r cynigwyr
	Panel Sefydlog
	30 diwrnod gwaith cyn y dyddiad cymeradwyo terfynol

	Hysbysu’r Ysgol am argymhellion QED a’r Panel a darparu cymorth yn ôl yr angen

	QED
	30-25 diwrnod gwaith cyn y dyddiad cymeradwyo terfynol

	Cyflwyno cynnig academaidd terfynol i QED
	Dirprwy Ddeon/Deon Cyswllt yr Ysgol 
	15 diwrnod gwaith cyn y dyddiad cymeradwyo terfynol

	Adolygu’r cynnig terfynol a hysbysu’r Ysgol am unrhyw newidiadau a argymhellir
	QED
	10 diwrnod gwaith cyn y dyddiad cymeradwyo terfynol

	Cyflwyno cymeradwyaeth academaidd derfynol i QED fel y gall y Panel Sefydlog graffu arni
	Dirprwy Ddeon/Deon Cyswllt
	5 diwrnod gwaith diwrnod gwaith cyn y dyddiad cymeradwyo terfynol

	Cynnal cyfarfodydd tîm y cynnig a’r Panel Sefydlog
	Ysgol/Panel Sefydlog/Partneriaid
	Dyddiad cymeradwyo terfynol

	Cymeradwyo cynnig academaidd terfynol neu gyfeirio’n ôl i’r Ysgol
	Panel Sefydlog
	Dyddiad cymeradwyo terfynol

	Cyfathrebu deilliannau a chyflwyno unrhyw argymhellion ar gyfer cymeradwyaeth barhaus i’r Pwyllgor Ansawdd a Safonau Academaidd neu argymhellion ar gyfer terfynu’r broses i’r Pwyllgor Datblygu Portffolio
	QED
	5 diwrnod gwaith ar ôl y dyddiad cymeradwyo terfynol



























ATODIAD 1


Canllawiau ar gyfer Cwblhau’r Ddogfen Dempled Hunanwerthuso ar gyfer Adolygiad Cyfnodol/Dewisol

Cyflwyniad

Wrth gyflwyno dogfennaeth ar gyfer digwyddiadau adolygu, yn ôl Cofnod y Llawlyfr Academaidd ‘Adolygiad Cyfnodol a Dewisol o Raglenni Presennol’, mae’n ofynnol i’r ddogfennaeth a gyflwynir ymgorffori Dogfen Hunanwerthuso gan yr Ysgol, fel arfer gan Gyfarwyddwr y Rhaglen.

Pwrpas y canllawiau hyn yw darparu’r templed ar gyfer llunio’r Ddogfen Hunanwerthuso, gan gofio: -

a) yr angen i sicrhau y bydd y gweithdrefnau’n helpu Timau Rhaglenni, Ysgolion a’r sefydliad i fodloni gofynion rhanddeiliaid allanol ar yr un pryd â sicrhau hyblygrwydd a chost-effeithiolrwydd;

b) y gall Ysgolion gyflwyno grwpiau generig o raglenni i’w hadolygu yn hytrach na rhaglenni unigol.

Templed ar gyfer y Ddogfen Hunanwerthuso

Rhaid i’r Ddogfen Hunanwerthuso fynd i’r afael yn gynhwysfawr â’r penawdau canlynol, yn ogystal â darparu crynodeb o’r addasiadau yn ystod y cyfnod cymeradwyo a chrynodeb o unrhyw addasiadau arfaethedig a datblygiadau tebygol yn y dyfodol. Bydd y Panel yn disgwyl i’r Ddogfen Hunanwerthuso fod yn ddadansoddol a gwerthusol ei natur, gan ddarparu adolygiad beirniadol o’r rhaglen, gan gynnwys myfyrdodau ar newidiadau a datblygiadau yn y gorffennol. Rhaid i’r Ddogfen Hunanwerthuso nodi a rhesymoli’n glir unrhyw gynigion ar gyfer newid i’w cymeradwyo gan y Panel.

Cyflwyniad

1. Crynodeb o’r cyflwyniad a’r hyn y mae’n ceisio ei gyflawni.

Cefndir y Rhaglen

2. Amlinelliad byr o’r rhaglen, ei chefndir, hanes ei datblygiad a’i chyd-destun cyfredol, gan gynnwys: nodi, os yw’n briodol, unrhyw ddarpariaeth trwy ddysgu cyfunol neu ddysgu ar-lein; a nodi, os yw’n briodol, unrhyw fodiwlau a gyflwynir neu y bwriedir eu cyflwyno fel cyrsiau byr.

3. Crynodeb o unrhyw addasiadau yn ystod y cyfnod cymeradwyo, gan nodi’r rhai a oedd mewn ymateb i adborth mewnol ac allanol, gan gynnwys canlyniad Cynlluniau Gwella Rhaglen, adroddiadau arholwyr allanol ac adroddiadau gan gyrff proffesiynol perthnasol. Rhaid cwblhau’r tabl canlynol er mwyn ategu’r crynodeb hwn.

	Tabl Cryno o’r Addasiadau a Gymeradwywyd yn ystod y Cyfnod Adolygu

	Blwyddyn
	Addasiad
(crynodeb o’r newid a’r modiwlau yr effeithir arnynt)
	Mewn ymateb i (e.e. arholwr allanol)
	Gwerthusiad o Effeithiolrwydd (gan gyfeirio at ddata Dangosyddion Perfformiad Allweddol)
	Gwella Dysgu Myfyrwyr

	
	
	
	
	

	
	
	
	
	

	
	
	
	
	


Gellir ychwanegu rhesi i ddarparu ar gyfer yr holl addasiadau

4. Effeithiolrwydd y newidiadau hyn a’r graddau y maent wedi gwella dysgu myfyrwyr (cyfeiriwch at ddata cyfredol y rhaglen a data Dangosyddion Perfformiad Allweddol (DPA) y rhaglen sy’n adlewyrchu’r tueddiadau lle bynnag y bo hynny’n bosibl).

Newidiadau Arfaethedig i’r Rhaglen

5. Crynodeb o unrhyw addasiadau a gynigir, a’r sail resymegol ar eu cyfer, y mae’n rhaid eu croesgyfeirio’n glir at ble y gellir gweld newidiadau o’r fath yn nogfen y rhaglen. Er mwyn ategu’r sail resymegol a’r crynodeb, rhaid cwblhau’r siart a’r tabl canlynol:

5a. Rhaid cynnwys tabl neu siart sy’n cyferbynnu strwythur presennol y rhaglen â’r strwythur newydd arfaethedig yma. Rhaid nodi modiwlau a rennir gyda rhaglenni eraill.

5b. Rhaid cwblhau’r tabl canlynol sy’n crynhoi’r newidiadau arfaethedig i fodiwlau:

	Tabl Cryno o Addasiadau Arfaethedig

	Pwrpas yr addasiad arfaethedig (nodwch unrhyw fodiwl(au) yr effeithir arnynt)
	Sail resymegol dros addasu
(nodwch unrhyw fodiwl(au) yr effeithir arnynt)
	Tystiolaeth o addasiad yn nogfennaeth y rhaglen
e.e. nodwch ble ym manyleb y rhaglen neu ym mha ddisgrifydd modiwl

	
	
	

	
	
	

	
	
	


Gellir ychwanegu rhesi i ddarparu ar gyfer cynigion addasu.

5c. Rhaid nodi’n glir a fydd y newidiadau arfaethedig yn gymwys i’r garfan bresennol.

5d. Cwblhewch y ffurflen Crynodeb o Newidiadau Addasiadau yn Atodiad 2 fel rhan o’r hyn a gyflwynir.

6. Rhaid darparu tystiolaeth o gymeradwyaeth mewn egwyddor gan yr arholwr(arholwyr) allanol yn y ddogfennaeth a gyflwynir a chyfeirio ati yma.

7. Os yw’r newidiadau arfaethedig yn cynnwys newid i’r modd, teitl y dyfarniad, teitl y rhaglen, iaith neu leoliad, rhaid i chi gadarnhau bod cymeradwyaeth y Pwyllgor Datblygu Portffolio wedi’i rhoi.

8. Os yw eich cwricwlwm arfaethedig yn cynnwys unrhyw wyriad oddi wrth baramedrau cwricwlwm y Brifysgol, rhaid i chi gadarnhau eich bod wedi cael cymeradwyaeth flaenorol gan y Panel Sefydlog.

9. Os oes masnachfraint, rhaid darparu tystiolaeth o ymgynghori â’r partner cydweithredol yn y ddogfennaeth a gyflwynir a chyfeirio ati yma, ynghyd â’r dyddiad gweithredu arfaethedig os bydd hyn yn wahanol i ddyddiad y Brifysgol (gweler paragraff 28 hefyd).

Nodau a Deilliannau Dysgu/Meini Prawf Perfformiad

10. Sut mae’r nodau a’r deilliannau dysgu/meini prawf perfformiad yn ymwneud ag ysgogwyr mewnol fel Strategaeth Gorfforaethol, Egwyddorion Sicrhau Ansawdd Dilysu ac Adolygu ac Egwyddorion Cwricwlwm y Brifysgol.

11. Sut mae’r nodau penodedig yn ymwneud â’r deilliannau dysgu/meini prawf perfformiad.

Cwricwla

12. Effeithiolrwydd a phriodoldeb y cwricwlwm wrth gyflawni’r nodau a deilliannau dysgu/meini prawf y perfformiad a nodwyd.

13. Priodoldeb a pherthnasedd parhaus y cwricwlwm, fel y dangosir gan adborth myfyrwyr, cyflogwyr ac ymarferwyr (gan gyfeirio at dystiolaeth yn y ddogfen gyflwyno) ac arfer da cydnabyddedig yn y ddisgyblaeth, gan gynnwys datblygiadau addysgu a dysgu a/neu ganllawiau ac ymchwil dysgwyr.

14. Crynodeb o unrhyw welliannau sydd wedi’u cyflwyno i adlewyrchu datblygiadau yn y ddisgyblaeth, neu o  ganlyniad i ddadl fewnol neu adborth myfyrwyr, cyflogwyr neu adborth allanol.




Asesu

15. Effeithiolrwydd y strategaethau a’r dulliau asesu a ddewiswyd o ran hyrwyddo dysgu myfyrwyr a sicrhau bod myfyrwyr yn bodloni’r deilliannau dysgu/meini prawf perfformiad ac wrth alluogi gwahaniaethu rhwng categorïau o berfformiad.

16. Effeithiolrwydd strategaethau asesu mewn perthynas ag asesu ffurfiannol a chyfunol.

17. Effeithiolrwydd yn y dull o roi adborth i fyfyrwyr a dilysu marcio (fel marcio dwbl).

18. I ba raddau y mae cyflawniad myfyrwyr yn dangos y gofynion ar gyfer y dyfarniad mewn perthynas â meincnodau pwnc, deilliannau dysgu a fframweithiau cymwysterau.

Cyfleoedd Addysgu a Dysgu

19. Crynodeb o daith y myfyriwr drwy’r rhaglen, gan gynnwys y sail resymegol sy’n cysylltu deilliannau dysgu, cynnwys, methodolegau dysgu ac addysgu, a strategaethau asesu (gan gynnwys adborth i fyfyrwyr) a chydbwysedd dulliau asesu. Gellir darparu hyn fel naratif testun neu gynnwys darluniau graffeg lle bo hynny’n ddefnyddiol.

20. Effeithiolrwydd y strategaethau addysgu a dysgu a/neu ganllawiau dysgwyr a sut maent wedi datblygu yn ystod y cyfnod cymeradwyo.

21. Effeithiolrwydd y dull o sicrhau dysgu dilys, gan gynnwys y trefniadau ar gyfer cyfleoedd dysgu seiliedig ar waith neu leoliad. Os nad yw lleoliad neu elfen dysgu seiliedig ar waith wedi’u cynnwys yn y rhaglen, rhowch drosolwg o’r dull o sicrhau asesu dilys.

22. Effeithiolrwydd dull y rhaglen o ymdrin â chynhwysiant i gynnwys crynodeb o’r ffordd y mae’r cynnig yn cyd-fynd â’r egwyddorion cwricwlwm perthnasol. Dylai hyn gynnwys myfyrdod ar y mathau o asesu a gynigir ar draws y rhaglen a’r trefniadau sydd i’w rhoi ar waith ar gyfer cyfleoedd asesu amgen i fyfyrwyr.

23. Materion sy’n ymwneud â llwyth gwaith myfyrwyr.

24. Unrhyw ffactorau a allai rwystro neu gyfyngu ar ansawdd yr amgylchedd dysgu ac addysgu.

25. Effeithiolrwydd tiwtorialau academaidd, cwnsela a chymorth mentoriaid.

26. Datblygu priodoleddau EDGE, a lle bo hynny’n briodol, sgiliau sy’n deillio o ddatganiadau meincnod pwnc.

27. Effeithiolrwydd trefniadau ar gyfer unrhyw Ddysgu Seiliedig ar Waith.

28. Effeithiolrwydd trefniadau ar gyfer Partneriaid Datblygu Pobl.

Cynnal a gwella Safonau ac Ansawdd

29. Y safonau cyffredinol a gyflawnwyd a’r mesurau/cymaryddion y gwneir dyfarniadau yn eu herbyn.

30. Ystyried cyfraddau dilyniant a chwblhau.

31. Cyrchfannau cyflogaeth graddedigion/deiliaid dyfarniadau.

32. Camau a gymerwyd mewn ymateb i Adroddiadau Arholwyr Allanol neu Ddilyswyr ac adroddiadau unrhyw gyrff proffesiynol perthnasol, ac ati.

Darpariaeth Gydweithredol (os yw’n berthnasol)

33. Pan fo’r rhaglen yn cael ei chynnig ar y cyd mewn sefydliad partner neu sefydliadau partner hefyd, dylai’r arfarniad beirniadol ymgorffori’r broses o weithredu’r rhaglenni cydweithredol gan gyfeirio at bob un o’r uchod, ac mewn perthynas â’r bartneriaeth dylid gwneud sylwadau ar y canlynol hefyd: -

a) effeithiolrwydd gwaith y cymedrolwr(cymedrolwyr)/tiwtor(iaid) cyswllt wrth gynorthwyo’r sefydliad cydweithredol i gyflwyno’r rhaglen;

b) effeithiolrwydd cyfathrebu rhyng-sefydliadol;

c) effeithiolrwydd trefniadau ar gyfer asesu ar y cyd a byrddau arholi ar y cyd;

d) mentrau sy’n ymwneud ag addysgu ar y cyd neu addysgu cyfnewid, cyfnewidiadau myfyrwyr a/neu ymweliadau;

e) effeithiolrwydd trefniadau dilyniant myfyrwyr;

f) tystiolaeth o ymgynghori ar unrhyw addasiadau arfaethedig, gan nodi’r dyddiad gweithredu arfaethedig yn y partner os yw’n wahanol i un y Brifysgol.

ATODIAD 2

Prifysgol Metropolitan Caerdydd
Y Pwyllgor Ansawdd a Safonau Academaidd

Ffurflen Crynodeb o ADDASIAD(AU)
(i’w defnyddio ar y cyd â’r Llawlyfr Academaidd Cyfrol 2, Adran 4.1 – AH2_04_01_Addasiadau i Raglenni)


Canllawiau ynghylch pryd i lenwi’r ffurflen hon:

Er mwyn cydymffurfio â chanllawiau’r Awdurdod Cystadleuaeth a Marchnata (CMA), mae’n ofynnol i’r Brifysgol hysbysu ymgeiswyr am newidiadau i’r cwricwlwm a allai ddylanwadu ar eu penderfyniad i gofrestru â rhaglen astudio o’u dewis. O ganlyniad, rhaid i’r ffurflen hon gael ei chwblhau pan fydd unrhyw elfen o’r addasiad arfaethedig yn arwain at newid yng nghynnwys deunydd cyhoeddedig a/neu wybodaeth arall a ddarperir i ymgeiswyr.

Mae enghreifftiau o addasiadau lle mae gofyn llenwi’r ffurflen hon yn cynnwys:

· Newidiadau ar lefel y rhaglen sy’n arwain at newid i fanyleb ddiffiniol gyhoeddedig y rhaglen.

· Newidiadau ar lefel modiwl sy’n arwain at newid i fanyleb ddiffiniol gyhoeddedig y rhaglen.

· Newidiadau ar lefel rhaglen a / neu fodiwl sy’n gwrth-ddweud gwybodaeth a ddarparwyd mewn deunydd marchnata (e.e. prosbectws, taflenni cwrs, tudalennau gwe).

· Newidiadau ar lefel rhaglen a / neu fodiwl sy’n gwrth-ddweud gwybodaeth a ddarparwyd mewn gweithgareddau recriwtio Diwrnod Agored.

Cyfeiriwch yr holl gwestiynau sy’n ymwneud â llenwi’r ffurflen hon at Lisa Bowen yn yr Adran Derbyniadau (lbowen@cardiffmet.ac.uk).

Noder:
Ni fydd Pwyllgor Mân Addasiadau neu Bwyllgor Addasiadau Mawr yr Ysgol yn ystyried mân addasiadau/addasiadau mawr arfaethedig a allai effeithio ar ymgeiswyr pan nad ydynt wedi’u cefnogi gan ‘Ffurflen Crynodeb o Addasiadau’ wedi’i llenwi.
AT DDEFNYDD YSGOL


Enw’r Rhaglen(ni):		Rhif Addasiad yr Ysgol:


Enw Cyfarwyddwr(Cyfarwyddwyr) y Rhaglen:	Rhif y Maes Astudio (AOS):


Dyddiad Gweithredu’r Addasiad:

 
Crynodeb o’r Addasiad Arfaethedig (Ysgrifennwch grynodeb cryno ar gyfer y myfyrwyr o’r addasiad arfaethedig i’r cwricwlwm. Peidiwch â defnyddio iaith a fydd yn anghyfarwydd i ymgeisydd sydd ag ychydig iawn o brofiad o addysg uwch neu ddim profiad o gwbl):


Anfonwch y ffurflen wedi’i llenwi at Lisa Bowen yn yr Adran Derbyniadau (lbowen@cardiffmet.ac.uk).

